Möödunud nädalal olid murdmaasuusatajad võistlustules Lahtis, kus laupäeval sõideti vabatehnika sprint ja pühapäeval 15 km eraldistardist klassikasõit.
Venemaa suusataja: Klæbo pole võitmatu
Avapäeval teenis teise koha venelane Gleb Retivõhh, kes muuhulgas edestas ka norralast Johannes Høsflot Klæbot, kuid tunnistas itaallase Federico Pellegrino paremust.
Venelane jagas Pyeongchangis kolmekordseks olümpiavõitjaks kroonitud Klæbo aadressil positiivseid sõnu, kuid nentis, et Norra superstaar on suusarajal haavatav.
«Ta on väga tugev, kuid mitte võitmatu,» sõnas Retivõhh Venemaa meediale, lisades, et pole oluline, kas võistlus toimub klassika- või vabatehnikasõidus. «Võidab see, kes on võistluseks paremini valmis.»
Eeloleval kolmapäeval jätkavad sprinterid MK-karusselli Drammenis (Norra), kus sedapuhku sõidetakse klassikastiilis.